Les ciències biomèdiques, veterinària, informàtica i educació infantil i primària han centrat la majoria de les consultes dels joves sobre graus universitaris, segons han informat des del Saló de l'Ensenyament. El certamen ha tancat les portes aquest diumenge al migdia amb aproximadament 75.000 visitants i uns 11.000 estudiants atesos pels serveis d'orientació. Les consultes sobre la Formació Professional han anat dirigides sobretot a cicles relacionats amb sanitat, administració i finances, comerç i màrqueting, i sanitat. Els serveis d'atenció personalitzada de la Generalitat han atès al voltant de 6.000 joves. Els hi aconsellaven els itineraris acadèmics més adequats segons els seus perfils i interessos. També han proporcionat informació sobre les professions amb més inserció en aquests moments, com les relacionades en l'àmbit industrial.   El punt d'informació i orientació personalitzada de la Secretaria d'Universitats i Recerca ha atès al voltant de 5.000 joves. La majoria d'estudiants volien aprofundir en diferents aspectes sobre els estudis que els interessen, però també han resolt dubtes sobre els nous estudis de grau de tres anys, les Proves d'Accés a la Universitat (PAU), i les beques i ajudes del sistema universitari.   Els cicles formatius relacionats amb la robòtica i els processos industrials, administració i finances, comerç i màrqueting, sanitat, activitats físiques i esportives, així com les diferents modalitats de batxillerat - sobretot científic i tecnològic - han centrat aquest any moltes de les consultes dels joves. Pel que fa a graus universitaris, les ciències biomèdiques, veterinària, informàtica, educació infantil i primària, i psicologia han estat protagonistes.   Molts visitants s'han interessat principalment pels estudis relacionats amb l'àmbit de les ciències de la salut (psicologia, biomedicines, infermeries, activitats físiques i de l'esport) i les ciències socials i jurídiques (sector educatiu, gestió cultural, administració i direcció d'empreses) , entre d'altres. En paral·lel, durant els dos dies de celebració del saló, unes 1.000 persones han assistit a alguna de les 30 conferències que van tenir lloc a l'espai "Speakers Corner".   Més de 75.000 estudiants, familiars i professors han visitat el Saló de l'Ensenyament. Per la seva banda, Futura va rebre fins dissabte la visita de més de 6.500 persones. Els dos salons estan integrats dins de la Setmana de la Formació i el Treball que, en total, ha reunit prop de 250 expositors. A tota aquesta oferta es va sumar aquest any la Fira Internacional d'Empreses Simulades i, per primera vegada, ITworldEdu, el congrés de referència del sector tecnològic educatiu.

Summary: Els estudis mes sol·licitats al Saló de l'Ensenyament són Ciències biomèdiques, informàtica i veterinària


S'han practicat 22 registres en diverses localitats de l'àrea metropolitana i de moment hi ha una vintena de detinguts ACN L. Fíguls / J. Pujolar.-Els Mossos d'Esquadra han actuat aquest dilluns contra una de les xarxes "més cruentes" dedicades al tràfic de dones per explotar-les sexualment i que tenia en l'entorn de la Rambla de Barcelona un dels punts neuràlgics, segons ha destacat el portaveu dels Mossos d'Esquadra, Xavier Porcuna. "Cruenta" tant pels mètodes que utilitzaven per traslladar a Europa les dones, la majoria nigerianes, com per les condicions en què les obligaven a prostituir-se. Amb l'operació encara en marxa, s'han efectuat una vintena de detencions, hi ha 34 imputats i s'han registrat 21 domicilis i un local de diverses ciutats de l'àrea metropolitana. Hi ha un centenar de víctimes i una vintena estarien localitzades. La investigació contra aquest grup criminal dedicat al tràfic de dones per explotar-les sexualment i obligar-les a prostituir-se va començar el maig del 2014 i ha estat coordinada pel jutjat número 4 de l'Hospitalet de Llobregat. Tot i que la investigació continua sota secret de sumari, Porcuna ha comparegut aquest dilluns al migdia per informar sobre la macrooperació policial que s'està duent a terme amb 22 entrades a diverses ciutats, com Barcelona, l'Hospitalet de Llobregat, Sant Boi, Badalona i algunes localitats del Vallès Occidental.  Els Mossos han detingut una vintena de persones i la previsió de màxims és de 34, que correspon al nombre total d'imputats. Ara bé, els Mossos tenen constància que alguns han fugit a altres països. L'impacte principal de l'activitat de la xarxa era la ciutat de Barcelona i especialment la zona de la Rambla.  Hi ha unes cent víctimes directes d'aquest grup i vint han estat localitzades; totes les altres haurien estat traslladades a altres països. Paral·lelament a l'operació policial, s'han posat en marxa mecanismes d'assistència sociosanitària i assessorament legal per emparar les víctimes. Porcuna ha assenyalat que els integrants de la xarxa criminal sotmetien les dones a condicions "degradants i inhumanes" en el trajecte a Europa, "enganyades,  amb el parany que tindrien un lloc de treball i que la seva situació milloraria respecte a la dels països d'origen". "El tracte era molt dur i sever des del primer moment", ha reblat Porcuna. També es tracta d'una de les xarxes més cruentes pels mètodes de "coacció" que utilitzaven per retenir-les i obligar-les a prostituir-se. Un grup tutelat per l'organització internacional Supreme Eiye Confraternity Amb l'operació d'aquest dilluns, els Mossos donen per "desarticulat" el grup local que actuava a Catalunya. Ara bé, es tracta d'una xarxa que té el suport de l'organització internacional Supreme Eiye Confraternity, contra la qual els Mossos ja havien actuat en altres ocasions. Porcuna ha destacat que, fruit de l'operació, han pogut "aprofundir en el seu funcionament" i ha apuntat que "en el futur hi podria haver alguns resultats" en aquesta línia perquè continuen investigant. Diversos detinguts a Badalona i l'Hospitalet  A Badalona, hi ha hagut tres detinguts, un homes i dues dones, en un tercer pis del carrer Strauss al barri de La Salut. En aquest pis, hi tindrien retingudes almenys tres dones, segons ha pogut saber l'ACN. A l'Hospitalet, els Mossos han practicat diversos registres, com al barri de la Florida, amb almenys un detingut. Al Centre, els Mossos d'Esquadra s'han endut una dona i també s'ha practicat, almenys, un escorcoll a  Bellvitge.

Summary: Cop dels Mossos d'Esquadra a una de les xarxes "més cruentes" dedicada al tràfic de dones per explotar-les sexualment


El portaveu del Mossos d'Esquadra Albert Oliva ha confirmat aquest dijous que el veí de Terrassa detingut el passat 19 de setembre tenia una "clara intencionalitat" i "voluntat" de matar el president del govern espanyol, Pedro Sánchez, però que li mancava "suport logístic". Oliva ha dit que no consta que l'home, que va ingressar a presó el 21 de setembre, estigui vinculat ni a l'extrema dreta ni a "cap grup determinat". "Estaríem parlant d'accions individuals", ha apuntat. Oliva ha afirmat que l'home tenia 16 armes, entre llargues i curtes, i que la majoria s'han trobat a l'interior del domicili. Segons ha explicat, el detingut havia expressat les seves intencions de "sacrificar-se per Espanya" a una xarxa social, tot coincidint amb l'anunci del govern espanyol d'exhumnar les restes del dictador Francisco Franco.

Summary: Els Mossos diuen que el detingut tenia una "clara intencionalitat" de matar Sánchez i que li mancava "suport logístic"


El conseller de Justícia, Carles Mundó, ha assegurat que seria “una mala decisió” que entre l’aprovació de la llei de transitorietat jurídica i la celebració del referèndum hi hagués l’estiu pel mig. “Seria un temps excessiu i aquest escenari no es pot contemplar”, ha considerat en una entrevista a Catalunya Ràdio. Mundó ha afegit que serà el Parlament qui decideixi quan s’aprova la principal llei de desconnexió que, segons el conseller de Justícia, “pot ser un bon instrument per establir la legalitat en base a la qual es faci el referèndum”. A més, Mundó ha assegurat que el referèndum se celebrarà amb el cens que s’utilitza en totes les eleccions i ha defensat que la participació és el que farà que sigui vinculant. Mundó ha assegurat que la decisió sobre quan s’ha d’aprovar la llei de transitorietat jurídica depèn del Parlament. “Pot ser que la llei s’aprovi al juliol, o al setembre, pot ser que s’aprovi al juliol i el referèndum es convoqui al juliol... Hem d’esperar que els fets passin per poder-los valorar”. De totes maneres, el titular de Justícia ja ha avançat que “seria una mala decisió que entre l’aprovació de la llei i la convocatòria i la celebració d’un referèndum passés un temps excessiu i, per descomptat, que hi hagués l’estiu pel mig”. Un escenari que, segons Mundó, “no es pot contemplar”.  En el debat de política general del passat setembre JxSí i la CUP van acordar celebrar el referèndum “com a molt tard” al setembre que ve i el president de la Generalitat, Carles Puigdemont, en el seu discurs, va situar l’aprovació de les lleis de desconnexió a finals del juliol del 2017.  En referència a la llei de transitorietat jurídica, Mundó ha explicat que és el Parlament qui elabora aquesta norma en un context de separació de poders i que el Govern dóna suport a la cambra catalana en cas que se li demani ajuda. Tot i així, el conseller ha considerat que la llei “pot ser un bon instrument per establir la legalitat en base a la qual es faci el referèndum”. Tot i no entrar en detalls, ha afegit que el referèndum es farà en base al cens que s’utilitza en totes les eleccions i ha afirmat que la participació és el que farà vinculant el resultat del referèndum. “Si es constata que una gran majoria opina d’una manera o altra, és una vinculació i una força de la gent que no podrà ser desatesa per ningú”.

Summary: Mundó consideraria “una mala decisió” que l’estiu separés la llei de transitorietat i el referèndum


El festival Cantilafont de Sant Bartomeu del Grau (Osona) ajorna la vuitena edició que s'havia de fer el 17 i 18 de juliol i es trasllada al mateix mes de l'any que ve. Organitzat per l’Associació Voraviu Produccions Culturals, el Cantilafont és un festival cultural i gastronòmic que busca descentralitzar la cultura, allunyant-la de les grans ciutats. Cada any l’esdeveniment posa en valor els espais naturals i rurals del territori i aposta per una experiència global amb propostes musicals, arts escèniques i productes de proximitat. "L'actual incertesa generada per la COVID-19 fa que no es pugui realitzar la vuitena edició tal com s’havia ideat", informen els organitzadors en un comunicat.  "Som gent d’abraçar, de compartir, de regalar somriures, de ferm compromís per la nostra terra i de viure de prop allò que tant ens agrada -la vida i la cultura- envoltats d’una postal de luxe, el Lluçanès. Però la situació actual fa que ens haguem de replantejar, com a petita entitat que som, la manera de seguir aportant propostes culturals de qualitat a casa nostra", afirmen els organitzadors.  Actualment ja es treballa per crear una edició a mida per al 2021, tot i que no descarta noves formes d’arribar al públic durant aquest any. També s'intentarà mantenir la programació que s’havia anunciat fins al moment, com és l'actuació de Núria Graham i el concert de Da Souza. Pel que fa a les entrades i abonaments ja adquirits, es podran utilitzar en l’edició del 2021. En el cas d’aquelles persones que prefereixin el retorn de l’import, rebran un correu electrònic amb les indicacions.

Summary: El festival Cantilafont de Sant Bartomeu del Grau ajorna la vuitena edició fins al juliol del 2021 per la covid-19


La Fundació Barcelona Comerç ha defensat l’actuació dels Mossos d’Esquadra en els aldarulls a la Vila de Gràcia i ha reclamat un “acord de no violència” per tornar a la normalitat. “No hi ha reivindicació possible des dels actes violents”, han insistit des de la Fundació, que ha lamentat que molts comerciants del barri s’han vist afectats amb pintades, aparadors trencats i persianes abonyegades al seus locals. “Pel funcionament normal de l'activitat econòmica que necessita el món del comerç, la pau social és un element fonamental”, han assenyalat des de Barcelona Comerç, que ha carregat també contra els grups de gent violenta “que deterioren les relacions socials del seu entorn”. “Volem fer una crida a totes les parts perquè s'arribi a un acord de no violència i Gràcia, els seus veïns i el seu comerç pugui tornar a la normalitat immediatament”, han finalitzat des de l’associació.

Summary: Barcelona Comerç defensa l'actuació dels Mossos en els aldarulls de Gràcia i reclama un "acord de no violència"


L'Ajuntament de Manresa acull aquest dimarts la reunió setmanal del Consell Executiu de la Generalitat. A la trobada, que se celebra a la sala de plens, hi han assistit tots els consellers, a excepció del de Treball, Afers Socials i Famílies, Chakir El Homrani, i la consellera d'Empresa i Coneixement, Àngels Chacon. Aquesta és la tercera vegada en aquest mandat que la reunió se celebra fora del Palau de la Generalitat. La primera va ser a Sant Julià de Ramis per commemorar el primer aniversari de l'1-O, l'any 2018, i la segona el passat 11 de març a Viella. A la una de la tarda està previst que la consellera de la Presidència i portaveu del Govern, Meritxell Budó, informi dels acords presos durant la reunió.

Summary: El Govern es reuneix excepcionalment a Manresa


La 40a edició del FIMPT (Festival Internacional de Música Popular i Tradicional) se celebrarà del 9 a l'11 de juliol del 2021. Després d'anunciar que s'ajornava l'edició d'aquest estiu, finalment l'Ajuntament de Vilanova ha anunciat que trasllada el festival un any enllà "per oxigenar el calendari". "Entenem que si ens retirem no comprometem en absolut la continuïtat del festival, i donem espai a altres esdeveniments per a què es moguin a la tardor", ha remarcat la regidora de Cultura, Adelaida Moya. D'altra banda, l'Ajuntament ha anunciat que prepara una programació d'arts escèniques i plàstiques per emetre-la a través de les xarxes socials durant els mesos de juny i juliol. L'objectiu és "reactivar" econòmicament el món de l'espectacle.

Summary: El 40è FIMPT es trasllada a l'estiu del 2021


Els majoristes de peix i marisc, fruites i hortalisses, carn i aviram de Mercabarna preveuen distribuir més de 100.000 tones de producte fresc aquest Nadal, una xifra lleugerament superior a la de l'any passat. Pel que fa als preus, es mantindran estables amb els increments habituals del peix i el marisc frec per l'increment de la demanda. Un dels productes que més s'encarirà, a l'entorn del 20%, és la dorada salvatge per la reducció de les captures pels forts temporals al nord d'Europa. Per contra, les cloïsses i les ostres, seran un 14% i un 5% més barates respectivament. Pel que fa a les fruites, la pinya s'encarirà enguany després d'anys a preus molt baixos. La principal novetat aquest Nadal seran les minihortalisses de colors provinents del maresme i Almeria.

Summary: Mercabarna preveu distribuir més de 100.000 tones de producte fresc per Nadal a preus similars als de l'any passat


L'Ajuntament de Barcelona ha demanat aquest dijous al port que l'espai que ocupa l'IMAX sigui d'ús públic o tingui activitats relacionades amb la ciutat. Després que el port  hagi apostat per enderrocar l'edifici, la tinenta d'alcaldia d'Urbanisme, Ecologia i Mobilitat, Janet Sanz, ha dit que no té res en contra de la decisió si és una qüestió de seguretat, però ha demanat poder participar en la decisió sobre el futur d'aquest àmbit. "Aquests espais són estratègics per a la ciutat, bé per fer una plaça o per ubicar activitats que tinguin algun tipus de vincle amb la ciutat", ha dit.  A parer de Sanz, "durant massa temps aquests espais han estat allunyats dels usos quotidians dels barcelonins". "Esperem arribar a un acord amb el port, perquè no som un port amb una ciutat, sinó una ciutat amb un port", ha afegit.

Summary: L'Ajuntament de Barcelona demana que l'espai de l'IMAX sigui d'ús públic o tingui activitats relacionades amb la ciutat


Poble Lliure, un dels que dona suport a la candidatura de la CUP al Parlament, ha emès un comunicat aquest dijous en què aposta per una "estratègia de confrontació democràtica" basada, entre d'altres punts, en "passar a l'ofensiva". És a dir, "un boicot general i sostingut promogut per les institucions catalanes i la societat civil a les empreses de l'IBEX 35". En un altre dels punts, el partit independentista reclama una espai de coordinació popular i treballar també per uns "acords de mínims" entre partits. En aquest sentit, Poble Lliure reivindica la participació popular per avançar cap a una república catalana i insta a preparar-se per "defensar-la sobre el terreny". "Només una actitud ferma de rebuig de l'ocupació espanyola per mitjà del desplegament d'una ofensiva basada en la no violència activa ens podrà portar a la nostra llibertat col·lectiva", analitza el partit independentista.  Al comunicat, Poble Lliure demana convertir la majoria parlamentària i "l'acció purament defensiva en una àmplia i sostinguda acció ofensiva" per tal que l'Estat "percebi com a impossible la continuïtat de la seva dominació damunt la gent". I "comenci a considerar que els crims contra el poble català no seran per a sempre impunes, que podran ser jutjats i condemnats dins la República independent", afirma el comunicat.  En aquest context, Poble Lliure veu necessari establir vincles "estables de negociació" entre les forces republicanes per fixar uns "mínims estratègics comuns i evitar més respostes improvisades que només reforcen la repressió".  Aquesta "estratègia de confrontació democràtica" també passa per altres punts: una d'ells, "respectar la sobirania" de manera que les institucions i els dirigent polítics "han d'aturar qualsevol ingerència que contradigui la voluntat popular; no es poden acceptar més claudicacions", avisa Poble Lliure.  El partit independentista, que crida especialment a afiliar-se als sindicats que defensin una república, també apel·la a la "mobilització permanent" com a via per reclamar la sobirania i "l'alliberament dels presos i el retorn dels exiliats".

Summary: Poble Lliure aposta per "passar a l'ofensiva" i crida a un "boicot general" a les empreses de l'IBEX 35


L’alcalde de Borrassà, Ferran Roquer, i el president de la Diputació de Girona, Pere Vila, han inaugurat aquest dissabte les obres de remodelació de la plaça Major i del parc de l’església de Borrassà, a l’Alt Empordà. Els treballs tenien com objectiu millorar la qualitat d’aquests espais públics i, des de la Diputació de Girona, assenyalen que han servit per visualitzar millor els elements barrocs de l’església d’aquesta localitat. En concret, s’ha construït una zona pavimentada, s’han canviat els plataners malalts que hi havia a l’espai per onze arbres de dues espècies diferents, s’ha col·locat una barana, s’han fixat bancs i a la plaça Major s’ha creat una vorera amb toves naturals. El cost total de les obres és de 47.101 euros, part d’ells aportats per la Diputació de Girona. Les obres de restauració d’aquests dos espais s’han inaugurat aquest dissabte, en el marc de la festa de Sant Sebastià. D’una banda, pel que fa al parc de l’església de la vila, s’ha construït una zona pavimentada coincidint amb els eixos de la plaça mossèn Pere Puig i s’ha millorat l’espai de jocs infantils. També s’han canviat els plataners que estaven malalts per onze arbres de dues espècies diferents - Liquidambar styraciflua i Auró blanc- que s’han col·locat alineats per així millorar la visibilitat de l’entrada barroca de l’església. A més, s’ha col·locat una barana a dalt de l’escalinata que dóna accés al carrer Pou Comú i s’han fixat diversos bancs. Pel que fa a la plaça Major, s’hi ha creat una vorera amb toves naturals millorant així la comunicació entre l’ajuntament i el lateral de l’església. També s’han plantat nous arbres de les mateixes espècies anteriorment mencionades, s’han col·locat diverses plantes, i més bancs per als veïns.  L’empresa Salvador Serra s’ha encarregat de realitzar les obres.  El projecte ha comptat amb les ajudes de la Diputació de Girona: 21.675 euros procedents dels fons de cooperació del 2015 a la remodelació de la plaça mossèn Pere Puig i 12.000 mitjançant el conveni de concessió directa per als treballs de la plaça Major. En total, l’ens supramunicipal ha aportat 33.675 euros tot i que el cost total de les obres ha pujat fins als 47.101,1 euros.

Summary: Inauguren les obres de remodelació de la plaça Major i del parc de l’església de Borrassà


La dispersió territorial dels 27 municipis de l’Alt Penedès és un “factor determinant” en les dificultats d’integració que tenen les persones amb problemes de salut mental de la comarca. Ho constata un estudi encarregat per la Taula de Salut Mental i elaborat pel grup d’investigació PRISMA, adscrit a l’Institut de Recerca Sant Joan de Déu, amb el suport de la Diputació de Barcelona. Segons aquest anàlisi, un 20,5% dels habitants de l’Alt Penedès tenen o han tingut una malaltia de salut mental -19,4% correspon a depressió i/o ansietat-, xifra que se situa dins la mitjana de Catalunya. Amb tot, aquestes persones tenen un pitjor estat de salut i fan més ús dels serveis sanitaris que a la resta de comarques. Maria Rubio, coordinadora de PRISMA, ha senyalat que això es deu, en gran part, als problemes d’accés al món laboral, a la salut, a l’educació i a l’oci que tenen les persones que viuen fora de Vilafranca. Per això, l’estudi insta les administracions a millorar la mobilitat dins el territori i a fomentar més programes inclusius. Segons recull la diagnosi presentada aquest divendres al Consell Comarcal de l’Alt Penedès, 9 de cada 10 persones adultes de la zona són en risc de tenir una malaltia mental. Al mateix temps, els veïns que tenen o han tingut un problema de salut mental presenten una qualitat de vida inferior a la de persones amb trastorns d’altres llocs de Catalunya. Mentre que a les altres comarques l’índex de qualitat de vida és de 0,42 –1 és un estat de salut perfecte-, a l’Alt Penedès la xifra és de 0,26. Finalment, el 40% de les persones afectades per un problema mental qualifica el seu estat de salut com a bo, mentre que a la resta de Catalunya la mitjana està en el 50%. Els autors de l’informe han senyalat especialment la dispersió territorial i el fet que els serveis se centralitzin a Vilafranca com un dels factors més importants, si bé no l’únic, en la percepció de l‘estat de salut i qualitat de vida que té la ciutadania amb malaltia mental que viu a l’Alt Penedès. “La dificultat per accedir al lleure, a una feina o a un habitatge, al final impacta en les capacitats de la persona per desenvolupar-se plenament i això, de retruc, impacta en la seva qualitat de vida”, ha destacat Maria Rubio en atenció als mitjans de comunicació.  Les dificultats d’integració, a més, es veuen agreujades en el cas de les persones immigrants, “on els problemes de discriminació racial s’ajunten als de discriminació relacionats amb la malaltia mental”, apunta l’estudi, que també senyala especialment els problemes que té la gent gran, sobretot en l’accés a residències. Pel que fa a l’accés als serveis, en el cas de la sanitat, a més, es dona la circumstància que alguns dels serveis ni tant sols són dins la comarca, sinó que els veïns dels municipis de l’Alt Penedès s’han de desplaçar a Vilanova i la Geltrú (Garraf) o Martorell (Baix Llobregat). És en aquest sentit que el Consell Comarcal reivindica de nou, per exemple, la necessitat de disposar d’un hospital de dia infantil i juvenil a la comarca, reclamació que es remunta a anys enrere. Mobilitat i integració, elements bàsics a corregir Per revertir les dificultats d’integració que genera la dispersió territorial, els autors de l’estudi proposen al Consell Comarcal i la resta d’administracions públiques que facilitin la mobilitat dels veïns amb malaltia mental, bé sigui reforçant la xarxa de transport públic o bé potenciant l’atenció domiciliària. Al mateix temps, també reclamen que es promoguin actuacions que facilitin la inclusió, bé sigui fent activitats des de l’escola o des de les associacions, com també formant mestres, monitors d’esplai i Mossos d’Esquadra per a que siguin partícips d’aquesta integració. Pel que fa a l’àmbit laboral, l’informe senyala la necessitat de promoure activitats de formació continuada per a persones adultes amb trastorn mental i fer accions d’inserció laboral. Finalment, proposa que també s’impulsin accions que facilitin l’autonomia de les persones amb malaltia mental.

Summary: La dispersió territorial de l’Alt Penedès, factor clau en les dificultats d’integració de les persones amb malaltia mental


El conseller d’Acció Exterior, Ernest Maragall, creu que l’independentisme “no tindrà cap dret a demanar suport internacional” fins que no superi “com a mínim el 50%” de suports. En una entrevista al programa ‘HardTALK’ de la BBC, ha afirmat que “eixamplar la base” és un dels objectius de l’executiu català i, segons ell, per assolir-lo “cal temps” i “un govern estable i creïble”. Maragall també ha expressat que els partits sobiranistes “han d’expressar una estratègia conjunta” abans que es faci pública la sentència del judici als líders del procés. En aquest sentit, creu que “una reacció” al veredicte serà “necessària”. Durant l’entrevista, també ha posat sobre la taula la possibilitat que Catalunya esculli entre “la independència i una autonomia plena”.

Summary: Maragall diu a la BBC que fins que l’independentisme no superi “el 50%”, no podrà demanar “suport internacional”


La 23a edició del festival Barcelona Poesia programa més de 150 participants entre poetes, músics, creadors i lectors; i més de 27 activitats en diversos formats: recitals, dansa, il·lustració, vídeo, concerts o taules rodones El festival se celebrarà del 13 al 18 d’octubre i tindrà com a espais principals el Jardí interior de la Casa de la Misericòrdia, el Verger del Museu Frederic Marès i el CCCB. Enric Casasses, Tarta Relena, Jorge Riechmann, Col·lectiu Tinta Negra, Teresa Pasqual, Laura Sam, Víctor Sunyol, Laia Carbonell, Mariola Membrives i Seward, són alguns dels participants en l’edició 2020 del festival, a més de les intervencions en línia i en directe de Margaret Atwood, Koleka Putuma, Farah Chamma, Elias Knorr i Francesco Deiana.  El dimarts 13 d'octubre s'inaugura la 23a edició de Barcelona Poesia que va veure afectat el seu calendari a causa de la crisi de la pandèmia de la covid-19 i s'ha ajornat sis mesos. Durant aquest temps, els comissaris del festival, Mireia Calafell i Josep Pedrals, han adaptat la programació als nous condicionants, de manera que la poesia "sigui, encara més, una eina de compromís amb les realitats socials i d'expressió dels estats anímics que afecten la col·lectivitat".  El festival es durà a terme principalment en espais oberts i a on es pugui controlar l'aforament, com ara el Jardí Interior de la Casa de la Misericòrdia, al Verger del Museu Frederic Marès i al Centre de Cultura Contemporània de Barcelona. Homenatges Enguany, i amb motiu del 50è aniversari de la seva mort, el primer acte del festival (dimarts 13 d’octubre a les 18.00 als Jardins de la Misericòrdia) recordarà Josep Carner amb una taula rodona on es ponderarà el pes d'una de les figures més fonamentals i controvertides de la poesia catalana. Moderat per Marc Rovira, el debat comptarà amb la participació de Jordi Marrugat, Ignasi Moreta i Maria Sevilla.  Juntament amb l'any Carner, se celebra el 150è aniversari de Maria Antònia Salvà, la primera gran poeta moderna en llengua catalana, autora, entre d’altres, del famós poema 'A les donzelles de l'any dos mil'. Per commemorar-ho, s'oferirà un espectacle de Joana Abrines i Marga Rotger, que la canten i la reciten i la connecten amb les veus del nou segle, que aquest cop estaran representades per Blanca Llum Vidal i Sònia Moya.  Per homenatjar el centenari de Joan Perucho, Carles Belda cantarà el "Romanç de les històries naturals", seguint la narració de l'obra mestra de Perucho, entre la poètica de l'erudició i la intriga de la màgia. El festival també revisitarà l’obra de Jacint Verdaguer, Federico García Lorca, Vicent Andrés Estellés, Felícia Fuster o Pepe Sales. Activitats Alguns dels actes destacats són el recital 'Comiats', amb poemes triats i dits per Odile Arqué, Mohamad Bitari, Anna Gas, Corina Oproae, Carles Rebassa i Josep Maria Rodríguez, i amb les veus a cappella del duet Tarta Relena acompanyades per les bases de Gerard Valverde. Barcelona Poesia també ha programat un acte titulat "El nostre vent bufa", a càrrec del Col·lectiu Tinta Negra, format per Nega Lucas, Daura Mangara i Silvia Albert Sopale. Una altra proposta és a la biblioteca Guinardó-Mercè Rodoreda amb una conversa amb el poeta i filòsof Jorge Riechmann sobre el seu darrer llibre, Enkráteia. Mudanza del isonauta (Tusquets, 2020), on pensa poèticament sobre l'autocontenció que predicaven els clàssics grecs però situant-la en mans de l'home contemporani que s'enfronta a la tragèdia del canvi climàtic. El dimecres 14 d’octubre a les sis de la tarda tindrà lloc la cerimònia d’entrega del Premi Jocs Florals de Barcelona al poeta Txema Martínez. L’acte se celebrarà al Saló de Cent de l’Ajuntament de Barcelona.  L’accés als espais serà amb reserva prèvia. A partir del 5 d’octubre es posen a disposició de la ciutadania, a través del web de Barcelona Poesia, les localitats per assistir a les activitats Biennal del Pensament Barcelona Poesia generarà enguany connexions amb la Biennal del Pensament tant a l’inici com en el tancament, amb dues activitats coorganitzades amb el CCCB que conviden a reflexionar sobre el futur a través de diferents llenguatges. La poesia serà protagonista també durant el festival a les Biblioteques, als Centres Cívics, a la Fundació Felícia Fuster, a l’Escola d’Escriptura de l’Ateneu Barcelonès, entre d’altres.

Summary: La 23a edició del festival Barcelona Poesia programa més de 27 activitats amb més de 150 participants


L'Associació de Cases de Colònies i Albergs de Catalunya ha alertat aquest dimecres que moltes cases i albergs estan en risc de tancar, perquè les inversions ja estan fetes i justament no han pogut obrir en el moment en què començava la seva principal temporada. Les mesures aprovades per les administracions, diu, són "insuficients", i a més "de difícil accés, comportant una complexitat administrativa i de costos afegits major que la pròpia prestació a rebre". També ha recordat que d'aquesta activitat en depenen un gran nombre de treballadors, majoritàriament pimes i negocis familiars.  Per tot plegat, l'associació demana el suport de l’administració i la corresponsabilitat de tothom per mantenir els compromisos contractuals d’escoles i entitats, tot i que impliqui diferir-los a un temps on puguin reprendre la normalitat perduda.

Summary: Les cases de colònies i albergs veuen insuficients les ajudes a les que poden optar i alerten del risc de tancament


L'Audiència de Tarragona ha condemnat a 15 mesos de presó i 40 dies de treballs a beneficis de la comunitat un veí de Cunit (Baix Penedès) per haver retingut, maltractat i amenaçat de mort la seva parella, de qui tenia una ordre d'allunyament. Segons la sentència avançada pel Diari de Tarragona i a la qual ha tingut accés l'ACN, l'home va tancar la dona en un apartament turístic de Sitges durant tot un dia junt amb els seus tres fills. La va atemorir obligant-la a confessar una infidelitat, que ella va acceptar "per a què aturés les agressions". Un mes més tard, la família es va allotjar un hotel de Segur de Calafell on es van repetir les amenaces. L'home, però, va ser retingut per la direcció de l'hotel fins que va arribar la policia. A la sentència, el jutge recorda com el 30 d'abril del 2019 la parella, amb els tres fills, va instal·lar-se en un apartament de Sitges malgrat feia quatre mesos que l'home tenia una ordre d'allunyament d'ella. L'endemà al matí, recull la sentència, "amb ànim de privar de llibertat" de la seva dona i evitar que marxés, va agafar una barra de les cortines per bloquejar la porta i va abaixar totes les persianes. També li va prendre el mòbil i va amenaçar-la amb una navalla, dient-li que no sortiria del pis fins que no li confessés que l'havia enganyat amb un altre home.  Ella va negar que li hagués estat infidel, però ell va persistir. L'home li va revisar tot el contingut del mòbil, tant de fotos com missatges, malgrat ella li demanava que no ho fes. Durant tot el dia no li va deixar contestar cap trucada excepte una, d'una amiga, si bé la va mantenir amenaçada per a què no expliqués que estava retinguda. El jutge remarca que l'home va mantenir la dona atemorida amb la navalla tot el dia, "amb actitud amenaçant", fins que a mitja tarda ella va intentar treure la barra que bloquejava la porta. L'home, però, la va empènyer per impedir-ho, la va agafar del coll i la va advertir que la mataria a ella i els fills si es posava a cridar. Segons recull la sentència, un cop arribada la nit, l'home va ordenar a la dona que portés a dormir a l'habitació els dos fills grans, mentre el tercer infant dormia al menjador. En aquell instant, va donar una bufetada a la dona i va seguir exigint-li que confessés que havia estat amb una altra persona. Davant la negativa, va seguir colpejant-la, la va agafar del coll amb les dues mans i la va empènyer contra la paret. El jutge apunta que l'home li va etzibar constantment frases com "digues-me que m'han enganyat amb un altre, confessa o us trec un a un i us mato" o "si em dius que m'han enganyat, jo agafo la porta i me'n vaig". Davant les amenaces, el magistrat relata que ella va assumir la infidelitat "amb l'objectiu que aturés l'agressió". L'endemà, el condemnat va retornar el telèfon a la dona i van marxar de l'apartament. Un segon episodi a Segur de Calafell El 3 de maig del 2019 el jutge dictava una segona ordre d'allunyament. Així i tot, a principis de juny l'home va trucar la dona i van quedar a Segur de Calafell per a què ell veiés els fills. Durant la trobada, la va convèncer per a què tots cinc anessin a passar la nit a un hotel.  Un cop allotjats, l'endemà a primera hora del matí, la dona va veure com ell li estava manipulant el telèfon sense permís. L'home li va dir que li havia descobert la infidelitat i es va posar verbalment agressiu. El condemnat va agafar un ganivet de cuina de més de 10 centímetres i li va propinar un cop de puny a la dona, mentre donava voltes per l'habitació "en estat d'agressivitat i molt nerviós" tot insistint en voler saber qui era la persona amb li havia estat infidel.  Mentrestant, la mare d'ella li trucava diverses vegades, moment en què ell va enviar-li uns missatges escrits fent-se passar per la dona. Seguidament, va asseure's al sofà amb els tres fills mentre la seguia amenaçant. Al cap d'unes hores, recull la sentència, la mare d'ella i el director de l'hotel van accedir a l'habitació utilitzant una clau de recanvi. En veure'ls entrar, el condemnat va abraonar-se contra l'ex sogra i la va començar a empènyer, mentre li va donar un cop de puny al director de l'hotel, que va fugir demanant ajuda per avisar la policia. El condemnat va perseguir-lo, de manera que l'ex sogra va aprofitar per entrar a l'apartament i en va tancar la porta. L'home, però, va tornar i va entrar a la força, amenaçant de mort la dona i la seva mare. Enmig de les amenaces, van aparèixer diversos clients i personal de l'establiment i el van retenir. L'home va acceptar sortir de l'hotel, si bé en el moment d'arribar al carrer es va encarar amb el director i el seu fill. Enmig de la disputa, però, va arribar la Policia Local de Calafell, que va haver de perseguir l'home, ja que havia intentat fugir corrents. Quan el van detenir, es va encarar amb els agents i els va colpejar diverses vegades. Perdonat per la víctima i condemnat per la justícia El jutge puntualitza que l'home és toxicòman consumidor addicte a la cocaïna de llarga evolució, i assenyala que el dia dels fets tenia les seves facultats cognitivo-volitives "greument afectades". Dos dies després de la detenció, va ingressar a  presó de forma cautelar, mentre la dona li va concedir el perdó exprés. El passat mes de febrer, la defensa de l'acusat i el Ministeri Fiscal van acordar la condemna. Així, l'Audiència de Tarragona el considera autor d'un delicte continuat de trencament de la mesura cautelar per haver incomplert el distanciament amb la seva dona, un delicte de detenció il·legal i dos delictes de maltractament.  Pel primer, li imposa una pena de 3 mesos de presó i 3 mesos d'internament en un centre de desintoxicació-, per la detenció il·legal el condemna a 9 mesos i 1 dia de presó –i el mateix període d'internament- a més de la prohibició d'acostar-se a la dona a menys d'un quilòmetre durant un any i 9 mesos. Pel maltractament li imposa 40 dies de treballs comunitaris i un any d'allunyament. El jutge també condemna l'home a un delicte lleu de maltractament sense obra, amb una multa de 24 euros; un delicte d'atemptat a agents de l'autoritat, amb tres mesos de presó; i dos delictes lleus de lesions, amb una multa de 48 euros. Al mateix temps, l'obliga a pagar 1.080 i 1.500 euros d'indemnització als dos agents de la Policia Local de Calafell a qui va ferir quan intentava evitar la detenció, i també l'insta a abonar quasi 40 euros als propietaris de l'hotel de Segur pels desperfectes ocasionats.

Summary: Condemnen a 15 mesos de presó un veí de Cunit per haver retingut, maltractat i amenaçat de mort la seva parella


L'eurodiputat d'ICV Ernest Urtasun exigeix al Banc Europeu d'Inversions (BEI) que "assumeixi responsabilitats" pel projecte Castor després que l'entitat hagi admès que es van obviar riscos sísmics. Urtasun veu "positiu" que en la resposta a la reclamació de la Plataforma del Sénia es reconeguin errors "que el govern del PP no ha volgut reconèixer" però reclama a l'entitat responsabilitats. "El que hauria de fer el BEI és parlar amb el govern espanyol per veure què es fa amb les inversions perquè no em sembla de rebut que el BEI se'n desentengui", lamenta en una entrevista amb l'ACN. Segons defensa, el banc comunitari ha d'involucrar-se en una "solució" i "parlar amb aquells que van finançar el projecte per renegociar el deute". A més, reclama que vagi un pas més enllà i canviï la seva política de finançament de projectes. "Ha d'haver-hi una avaluació política dels projectes que es financen i la Comissió Europea té aquí una reflexió a fer", assegura. Entre les responsabilitats que l'eurodiputat exigeix hi ha la d'"assumir que el projecte Castor és nul". Urtasun considera que un element "central" era que les avaluacions mediambientals i els estudis de riscos sísmics estiguessin "ben fets". "Si el mateix BEI assumeix que hi ha hagut errors en aquest aspecte vol dir que és nul", diu. A més, avança que després de conèixer l'informe farà una pregunta al BEI precisament per saber "quines responsabilitats s'assumeixen". Deures per al PP A banda del que exigeix al BEI, Urtasun assegura en declaracions a l'ACN que el PP ha d'explicar què passarà amb la fórmula per pagar la indemnització, després que el TC anul·lés la possibilitat de carregar-ho a la factura del gas als consumidors durant 30 anys. "El TC va dir que un reial decret no era un instrument vàlid i s'havia de fer una llei. Per tant, el PP ha d'aclarir aquest tema", assevera. En tot cas, matisa, "això no pot continuar assumint-ho el ciutadà". Avaluació europea dels projectes "Sempre que els hem traslladat que era intolerable el que havia passat amb el Castor, ens han dit que ells fan el muntatge financer, però que en l'execució del projecte no s'hi fiquen", assenyala l'eurodiputat. Per ell, això ha de canviar, ja que el BEI, recorda, finança "molts projectes". Cita, per exemple, que en el marc del Pla Juncker la Comissió Europea i el BEI treballen "conjuntament" i, en aquest sentit, reivindica que les dues institucions "han de fer un seguiment". "Ja no és només un problema que es financin projectes que no tinguin l'avaluació mediambiental ben feta, és que de vegades s'estan finançant projectes que van en contra dels criteris de l'Acord de París contra el canvi climàtic", remarca.

Summary: Urtasun exigeix al BEI que "assumeixi responsabilitats" pel Castor


CaixaBank creu que l'impacte màxim de la sentència del Tribunal de Justícia de la Unió Europea sobre les clàusules sòl podria suposar uns 1.250 milions d'euros, en l'hipotètic cas d'haver de retornar el 100% dels contractes. Tot i aquest ''màxim potencial'', el conseller delegat, Gonzalo Gortázar, ha calculat que només s'haurà de tornar la meitat d'aquesta xifra perquè no totes les clàusules han estat afectades per la manca de transparència i condicions abusives a les que es refereix la sentència europea. D'aquesta manera, l'impacte en els comptes d'aquest any 2017 serà d'uns 625 milions d'euros. De moment, CaixaBank ja ha obert un servei centralitzat amb 130 persones que han començat a informar als clients afectats.

Summary: CaixaBank creu que l'impacte de les clàusules sòl serà d'uns 625 milions d'euros, la meitat de l'estimació potencial


La Comissió Nacional dels Mercats i la Competència (CNMC) ha corregit a la baixa la proposta d'Aena sobre la variació de preu en alguns serveis. La CNMV ha aprovat la resolució sobre l'índex P, aplicable a les tarifes aeroportuàries  per al 2020, que són les que Aena cobra a les companyies aèries per l'ús de determinats serveis i que es tradueixen posteriorment en el preu dels bitllets als viatgers. Aena havia proposat que l'índex P per calcular aquestes tarifes fos d'un 1,44%, però la CNMC l'ha fixat en el 0,8%. L'índex P recull variacions en els preus de partides de diversa naturalesa com despeses de personal, serveis de navegació àrea, seguretat, reparacions i neteja, entre d'altres.  La resolució de la CNMC justifica aquest canvi ja que en el cas dels serveis de seguretat i en el dels serveis de neteja, les modificacions dels convenis col·lectius no es poden considerar excepcionals al ser instruments ordinaris de negociació salarial.  En el cas dels serveis a passatgers amb mobilitat reduïda, la CNMC no ha acceptat com a preu de referència de mercat el d'expedients de contractació licitats per Aena i declarats deserts. Finalment, pel que fa a l'energia, ha corregit el valor de l'índex per fer coherent els períodes de referència per al seu càlcul.

Summary: La CNMC corregeix a la baixa la proposta d'Aena sobre la variació de preus


La líder de Cs a Catalunya, Inés Arrimadas, creu que el líder de Podem, Pablo Iglesias, i el líder d'ERC, Oriol Junqueras, negociaran a la presó de Lledoners "algun tipus d'impunitat penal" per als que han donat un "cop d'estat" a canvi dels pressupostos. En una entrevista a la Cope, la cap de l'oposició ha considerat que la reunió és un "sense sentit més" i ha lamentat que Espanya "probablement sigui l'únic país europeu que negocia uns pressupostos a una presó amb una persona que vol trencar el país". D'altra banda, sobre l'anunci del govern espanyol de recorre al Tribunal Constitucional la reprovació del Felip VI per part del Parlament, Arrimadas creu que és "el mínim" que pot fer i li demana que vagi més enllà i trenqui l'acord amb els independentistes. Arrimadas creu que a canvi de donar suport als pressupostos, Podem oferirà a Junqueras "seguir mirant cap a un altre costat" i ha lamentat que sempre que s'arriben a acords amb els independentistes hi ha la mateixa compatida. "Mai demanen comissions contra la corrupció o una llei per als autònoms, no els interessa que Espanya vagi millor", ha argumentat.  "Suposo que afegiran algun tipus d'impunitat penal per als que han donat un cop d'estat. Mai posaran condicions bones per als espanyols perquè si Espanya va millor cada vegada tindran menys arguments", ha afegit.  Segons Arrimadas, hi ha gent que es planteja deixar de viure a Catalunya perquè per molta gent "és molt dur". I ha reclamat al govern de Sánchez que actuï i desfaci el que ha fet el nacionalisme. En referència al recurs del govern espanyol contra la reprovació de Felip VI, Arrimadas creu que Sánchez va a remolc i fa "el mínim possible" i ha assegurat que deixen passar moltes "barbaritats" del Parlament. Per a Arrimadas, "clama al cel" que des d'un parlament autonòmic es vulgui derogar un sistema democràtic i ha retret al govern espanyol que anunciï un recurs però alhora negociï els pressupostos amb els que volen destruir el sistema.  En aquest context, ha defensat que més enllà del recurs, el govern de Sánchez ha de trencar amb els partits separatistes i convocar eleccions a les Corts.

Summary: Arrimadas creu que Iglesias i Junqueras negociaran "impunitat penal" a canvi dels pressupostos


Els casos confirmats de coronavirus a Osona ja són set. Dos són treballadors de l'Hospital de Vic que es recuperen a casa seva i els altres cinc són pacients que es troben ingressats, dos a la UCI i tres a planta. De totes les proves que s'han dut a terme a la comarca des que es va començar l'epidèmia, un total de 24 han donat un resultat negatiu.

Summary: S'eleven a 7 els casos confirmats de coronavirus a Osona


Tàrrega finalitzarà aquest dilluns 20 d'agost els treballs de sondeig arqueològic realitzats a la plaça Major durant les últimes setmanes. La prospecció ha permès documentar importants vestigis arquitectònics si bé la troballa més excepcional ha estat una trentena de plats decorats d'entre finals del segle XVI i principis del segle XVII, els quals han sortit a la llum a la fase final de l'excavació. Es tracta d'una troballa de gran transcendència, ja que permet documentar antics rituals funeraris. Aquest dilluns al vespre també es farà una visita guiada a les restes arqueològiques. Els plats s'han localitzat en un dipòsit soterrat juntament amb restes òssies humanes, monedes, claus de pany, fragments de rosaris i taüts, agulles de mortalla i altres objectes funeraris. Exhumats en bon estat de conservació, els plats podrien ser del "viàtic", o sigui que contenien olis sagrats de la cerimònia de l'extremunció. Era costum que aquests plats es dipositessin dins el taüt o en una cavitat vora l'església. En el cas de Tàrrega, es creu que aquestes peces s'haurien recol·locat en aquest emplaçament durant la construcció de l'actual temple barroc a finals del segle XVII. Vestigis amb incògnites L'excavació ha deixat al descobert un total de cinc dipòsits (amb fondàries d'entre 1 i 1,5 metres) que podrien ser prop de l'absis de l'antiga església romànico-gòtica. El seu ús podria ser de tipus artesanal, preindustrial o d'emmagatzematge. D'altra banda, els treballs també han constatat com la construcció del temple barroc va afectar el cementiri anterior al 1672. A més, prop de l'actual porta d'entrada a la plaça Major des del carrer del Carme, s'ha localitzat un mur de morter de calç i grans blocs de pedra de l'època medieval. No està clar encara si aquesta estructura (de més d'1,5 metres d'amplada) té relació amb l'antic temple romànico-gòtic o bé amb tancaments defensius de la vila. La campanya arqueològica, dirigida per Anna Colet, s'ha dut a terme prèviament a la reforma de la plaça Major, prevista per a la tardor. Els arqueòlegs han actuat en una superfície de 38 metres quadrats situats a tocar de l'església, vora l'accés al carrer del Carme. Una vegada documentades les restes i traslladats els objectes al museu, la zona es tornarà a cobrir. Totes aquestes troballes arqueològiques ja es custodien per al seu estudi al Museu Comarcal de l'Urgell – Tàrrega. Coincidint amb la fi de les excavacions, el Museu Comarcal de l'Urgell – Tàrrega ha convocat una visita guiada a les restes arqueològiques aquest dilluns.

Summary: L’excavació arqueològica a la plaça Major de Tàrrega posa al descobert plats decorats dels segles XVI i XVII


Un esclafit ha provocat diversos danys materials als nuclis Cistella i Terrades (Alt Empordà), segons han informat els Bombers, que estan treballant amb tres dotacions a la zona. Tot i les destrosses, no hi hauria cap persona ferida. Aquesta seria la possible causa del tall de subministrament elèctric que afecta 209 abonats a Terrades i 23 més a Cistella (Alt Empordà), segons ha comunicat Protecció Civil a través de les xarxes socials. Els Bombers han rebut un avís cap a les nou del matí pels desperfectes provocats pel temporal en una casa particular al carrer Major, fins on s'han desplaçat per comprovar l'abast. A les xarxes socials diversos usuaris han penjat fotografies on s'observen els desperfectes ocasionats pel temporal especialment a Terrades, amb sostres caiguts i estructures volades.

Summary: ACTUALIZACIÓ:Un esclafit provoca danys materials als nuclis de Cistella i Terrades


El jutjat d'instrucció número 1 de Sabadell ha citat a declarar el  cap del PSC a l'Ajuntament de Barcelona, Jaume Collboni, dins de la investigació de la peça 29 del 'cas Mercuri', segons ha informat el Tribunal Superior de Justícia de Catalunya (TSJC). Aquesta peça investiga un presumpte delicte de tràfic d'influències al Consell de l'Audiovisual de Catalunya (CAC) per aconseguir la concessió d'un canal de televisió per part de l'empresari Nicola Pedrazzoli, segons ha explicat la plataforma Sabadell Lliure de Corrupció, que exerceix l'acusació popular. Pedrazzoli també ha estat citat a declarar en qualitat d'imputat, així com altres testimonis vinculats al CAC en el moment de la comissió dels fets investigats. Aquestes imputacions se sumen a la de l'ex alcalde de Sabadell, Manuel Bustos, que també ho estava per aquesta peça. En un comunicat, la plataforma ha explicat que de la lectura de l'atestat policial "es fan paleses les enormes pressions que tant Manuel Bustos com Nicola Pedrazzoli van exercir sobre els representants del PSC al Consell Audiovisual de Catalunya amb l'objectiu que votessin a favor de la concessió d'un nou canal televisiu a Pedrazzoli", fundador i propietari de Canal Català TV. La plataforma afegeix que aquesta pressió "també seria exercida per Jaume Collboni, el qual mantindria diferents converses amb Manuel Bustos en aquest sentit". La plataforma està estudiant la possibilitat de demanar noves imputacions un cop estudiat l'abast de les actuacions que es desprenen del sumari d'aquesta peça. Sabadell Lliure de Corrupció ha assegurat que aquesta peça deixa clar "quins eren els veritables interessos de Manuel Bustos i el seu entorn, molt lluny dels interessos de la ciutat i del paper d'alcalde, fins a resultar sorprenent la quantitat de gestions realitzades i el temps invertit per aconseguir objectius destinats a satisfer els seus interessos i els dels seus amics".

Summary: La jutge del 'cas Mercuri' imputa Collboni i el cita a declarar aquest dimecres dins de la investigació de la peça 29


Un home ha mort aquest dijous per les ferides provocades en una baralla amb una altra persona a la placeta del Comerç de Barcelona, segons han informat els Mossos d'Esquadra. La disputa s'ha produït a les 16h30 en aquest espai proper a l'Arc de Triomf.  Els serveis d'emergències han traslladat el ferit a l'hospital però els metges no han pogut fer res per salvar-lo i ha mort a les 18h30. La policia catalana ha obert una investigació per esclarir les circumstàncies del cas. L'altra persona involucrada en la baralla no està detinguda. En la batussa s'han utilitzat ampolles de vidre.

Summary: Un home mor per les ferides d'una baralla a la placeta del Comerç de Barcelona


Durant un quart de segle, el centre marí més gran del món en quant a fauna 	del Mediterrani ha tingut cura del mar i les seves espècies i ha divulgat el seu 	coneixement Està considerat Centre de Conservació Marina del Mediterrani i, recentment, 	ha entrat a formar part de la World Association of Zoos and Aquariums (WAZA) i ha rebut la certificació Biosphere com a empresa turística sostenible. El 8 de setembre de 1995 va obrir les seves portes per primera vegada i tot i l’actual incertesa, afronta el futur amb la confiança de dur a terme un pla de millora de les instal·lacions El proper 8 de setembre, L’Aquàrium de Barcelona compleix 25 anys. El centre marí més gran del món en quant a fauna del Mediterrani va obrir les seves portes per primera vegada en un dia com aquest del 1995 i, des d’aleshores, s’ha esforçat per tenir cura del mar i de les nombroses espècies que hi viuen en ell alhora que ha divulgat el seu coneixement i ha educat a la població en el respecte i la protecció que s’ha de tenir d’aquest medi avui per continuar gaudint-lo demà. Aquests valors sumats al de la investigació han fet que sigui considerat Centre de Conservació Marina del Mediterrani i li ha valgut el reconeixement de diverses institucions nacionals i internacionals.  La celebració d’aquest 25è Aniversari s’ha vist afectada per la pandèmia de la Covid-19 que ha obligat a modificar la programació d’activitats previstes i tot i que L’Aquàrium no podrà compartir aquesta efemèride amb els ciutadans de Barcelona com li hagués agradat, no s’ha oblidat d’ells i els ha preparat una sorpresa: el 8 de setembre, tots els nens fins a 10 anys tindran l’entrada gratuïta amb la compra d’una entrada d’adult. El tiquet haurà d’adquirir-se a guixeta i acreditar l’edat del menor. 37 milions de visitants En aquests 25 anys, L’Aquàrium de Barcelona ha rebut la visita de 37 milions de persones, que han pogut observar com els seus professionals protegeixen i alimenten les més d’11.000 espècies que hi habiten. En aquest sentit, als aquaris del centre marí han nascut 2.500 nous éssers vius i s’han consumit més de 360 tones d’aliments (l’equivalent al pes del Calypso, el vaixell d’investigació del Jacques Cousteau).  Aquesta protecció del fons marí i de les seves espècies, així com la divulgació del seu coneixement i l’educació en valors com el respecte i la conservació són les tasques més importants que el centre realitza dia a dia i que han fet que sigui considerat Centre de Conservació Marina del Mediterrani. Així, seguint el lema ‘Conèixer per estimar i estimar per protegir’ participa en programes de protecció d’espècies com la sèpia (Projecte Sèpia), l’eriçó de mar, el cavallet de mar, el llamàntol o el coral i projectes, cursos i seminaris, que tenen com a objectiu principal l’intercanvi de coneixements. Igualment, forma a futurs biòlegs a través dels convenis de pràctiques que té establerts amb les diferents universitats i comunitats educatives. En l’àmbit de la investigació, col·labora amb organitzacions nacionals i internacionals com el Consell Superior d’Investigacions Científiques (CSIC) i forma part de la Asociación Ibérica de Zoos y Acuarios (AIZA). Aquest any, la seva trajectòria científica i divulgativa, així com el seu compromís amb el medi ambient li han valgut per entrar a formar part de la World Association of Zoos and Aquariums (WAZA), l’aliança mundial d’associacions regionals, federacions nacionals, zoos i aquaris dedicada, des del 1935, a la cura i conservació d’animals i els seus hàbitats arreu del món. En aquesta línia de treball, enguany, L’Aquàrium de Barcelona ha fet més gran el seu compromís amb la protecció del medi ambient instal·lant 1.380 plaques fotovoltàiques, que proporcionen el 12,5% del consum d’energia de l’espai. Aquest percentatge suposa una reducció de 543 tones anuals de CO², una quantitat per la que serien necessaris 27.000 arbres per absorbir-la. Empresa turística sostenible Tota aquesta tasca li ha servit per obtenir el reconeixement de Biosphere, que l’ha acreditat recentment com a empresa turística sostenible a nivell internacional per garantir el compliment dels principis de sostenibilitat i millora continua. L’Aquàrium de Barcelona és una de les primeres 50 empreses de la ciutat en aconseguir aquest segell. Millora de les instal·lacions Aquest present, malgrat l’actual situació d’incertesa provocada per la pandèmia de la Covid-19, fa que L’Aquàrium afronti el futur amb confiança. El passat mes d’abril, l’Autoridad Portuaria de Barcelona (APB) va ampliar en 12 anys el contracte de la concessió del centre marí, per la qual cosa serà a Barcelona fins l’any 2039. La societat Aspro Ocio, que gestiona aquest equipament, vol que segueixi sent un centre de referència en la conservació de la fauna marina i ja té previst dur a terme una millora de les instal·lacions tant bon punt sigui possible. Regal pels nens que compleixin fins a 10 anys De moment i al marge del ‘regal’ que el proper 8 de setembre L’Aquàrium de Barcelona farà a la ciutat de Barcelona per celebrar els seus 25 anys, el centre marí mantindrà fins a final d’any, la promoció per la que els nens que compleixin fins a 10 anys durant el 2020 tindran l’entrada gratuïta durant tota la setmana del seu aniversari. (L’ACN no assumeix cap responsabilitat derivada de la informació d’aquest comunicat i no respon davant tercers sobre el seu contingut.)

Summary: COMUNICAT:L’Aquàrium de Barcelona compleix demà 25 anys


El portaveu del PSOE, Óscar Puente, ha afirmat que PSOE i PSC van de la mà en l'aplicació del 155 i ha tret pes a les veus discrepants dins dels socialistes catalans, com la de l'alcaldessa de Santa Coloma, Núria Parlón, que ha dimitit de l'executiva del PSOE . "No esperem més dimissions, la posició del PSC és molt clara i coincideix amb la del PSOE", ha manifestat. Preguntat pel fet que el senador i expresident del Govern, José Montilla, no hagi estat designat per a la comissió que tramitarà el 155, ha afirmat que el criteri ha estat designar membres de la direcció i els portaveus de les dues comissions existents. Puente no ha qüestionat cap de les mesures que pengen del 155 tot i que ha dit que "controlaran" com s'aplica l'article i insisteix que volen que la durada de la intervenció sigui "la mínima necessària i la més breu possible", tornant a insistir que les eleccions al gener. "No estem al 155 per gust ni donem salts d'alegria però entenem que és l'últim recurs de l'estat de dret per posar ordre", ha manifestat. Per a Puente, Puigdemont encara té temps d'evitar el 155 si convoca eleccions autonòmiques. Això sí, deixant de banda qualsevol declaració d'independència "ni light, ni soft, ni verbal ni escrita". El portaveu del PSOE ha negat que hi hagi discrepàncies amb el PSC sobre l'aplicació del 155 i ha afirmat que la postura dels dos partits és "molt clara i coincideix". "Més enllà que siguem partits plurals i que hi hagi diversitat d'opinions la posició del PSC és clara i coneguda", ha manifestat després de la reunió de l'executiva.  Puente ha afirmat que totes les mesures que s'han pactat amb el PP són "compartides, parlades i compten amb la posició comú del PSC". "No hi ha cap mesura que prèviament no hagi estat dialogada", ha manifestat Puente, que assegura que no esperen que hi hagi més "dimissions ni problemes d'aquest tipus" dins les files dels socialistes catalans.  A més, ha afirmat que no poden sotmetre el suport del PSOE al 155 a la votació de la militància per "una qüestió de terminis". El secretari general, Pedro Sánchez, s'havia compromès a portar a les bases les decisions més transcendents que afectessin al PSOE però, en aquest cas i segons Puente, han estat valorant poder-ho fer però no els dona temps perquè la votació al Senat serà divendres.  A més, també ha tret pes al fet que el senador i expresident, José Montilla, no hagi estat designat a la comissió conjunta que tramitarà el 155 (formada per la comissió constitucional i la de les comunitats autònomes). "El criteri ha estat escollir membres de la direcció i els portaveus de les dues comissions existents", ha remarcat Puente.  El 155, un article "cruent"  Al juny, el portaveu socialista qualificava l'article 155 de "cruent" i ara que la seva aplicació camina cap a l'aprovació del Senat reconeix que el PSOE hi dona suport "no per gust ni donant salts d'alegria" sinó perquè consideren que és "l'últim" recurs per "preservar l'estat de dret i la legalitat".  Puente considera que Puigdemont encara té temps de frenar l'aplicació del 155 si convoca eleccions autonòmiques, "retorna a la legalitat" i deixa de banda qualsevol declaració d'independència que, en paraules del portaveu socialista, seria "inacceptable". "Una declaració és inacceptable, ni light ni soft, ni verbal ni escrit no serveix per retornar a la legalitat", ha manifestat.  El portaveu del PSOE considera que s'ha de donar "un marge de confiança" i pensa que el 155 es podrà portar a la pràctica a tots els àmbits que afecta. "Si les mesures que planteja són aplicables o no hem de veure i donar un marge de confiança, jo tinc l'esperança que pugui servir", valora.  Tot i això, sosté allò que membres del seu partit ja deien abans que la Moncloa donés a conèixer la lletra petita de l'aplicació del 155: que la intervenció ha de ser "la mínima possible i la més breu" i insisteix que el PSOE considera que les eleccions es podrien fer al gener. També afegeix que "controlaran" al govern espanyol en l'aplicació de les mesures pactades.

Summary: Puente assegura que la posició del PSC davant del 155 és "molt clara i coincideix amb la del PSOE"


La Mesa General de la Funció Pública ha tancat un acord definitiu que permet la devolució de la paga extra del 2012 després de prop de tres anys de negociació entre els representants del Govern i dels sindicats. L'acord suposa un cost agregat per al pressupost del Govern de 148 milions d'euros, 140 milions per la devolució del 20,32% d'una part de la paga extra del 2012, que s'abonarà probablement en la nòmina del novembre d'aquest any, i 8 milions d'altres partides retallades durant la crisi. Aquest seria el segon pagament després de l'abonament del 24,04% que es va pagar l'any passat. En l'acord s'inclou que el 35,32% d'aquesta paga s'abonarà al març del 2017 i el 20,32% restant al març del 2018. L'acord tancat aquest dijous per la Mesa General de la Funció Pública ha estat signat pel Govern i pels sindicats de CCOO i la UGT i per tant en l'últim moment s'han negat a estampar la signatura els representants del sindicat IAC.  Tots els representants sindicals i del Govern que han secundat l'acord han manifestat la seva ''satisfacció'' per l'acord després de gairebé tres anys d'una llarga negociació. Xesús González ha estat el més prudent afirmant que després de l'acord estava ''moderadament satisfet''.   La consellera de Governació, Administracions Públiques i Habitatge, Meritxell Borràs, ha declarat aquesta satisfacció per la feina feta en un contacte amb els mitjans de comunicació en les instal·lacions del Parlament.  Borràs s'ha mostrat ''satisfeta'' per aquest acord que demostra que el govern ''fa la seva feina i governa'' i gràcies això podem retornar la paga extra del 2012. El retorn d'aquesta retribució s'ha tancat després que l'any passat el Parlament per unanimitat instés al Govern a tancar un calendari per aquest retorn.  Aquest dijous l'acord tancat planteja que després que l'any passat ja es retornés el 24,04% de la paga extra del 2012, aquest any 2016, el mes de novembre, s'abonarà el 20,32%, el març del 2017 el 35,32% i finalment el març del 2018 quedaria totalment abonada la paga amb el 20,32%.  El cost pressupostari d'aquesta devolució del 20,32% de la paga extra del 2012 més el retorn dels dies d'antiguitat i els triennis està valorat en 148 milions d'euros, 140 milions de la part de la paga extra i els vuit milions restants pels triennis i els dies d'antiguitat.  Tant Meritxell Borràs com els representants sindicals no veuen cap obstacle pel fet que el Parlament rebutges aquest dimecres els pressupostos per aquest any 2016 que va defensar el Govern davant el Parlament.  La via per fer efectiva aquesta quantitat es farà a través de l'aprovació del decret llei per part del Govern que un cop aprovat ja habilita l'inici de la tramitació del pagament, que es preveu per al novembre d'aquest any. A més, aquest decret llei l'haurà de convalidar el Parlament.  Xesús González, representant de CCOO a la Mesa ha manifestat que no és previsible que cap grup parlamentari no validi aquest decret, després que l'any passat s'aprovés per unanimitat la petició al Govern de tancar un acord amb els sindicats.   La consellera també ha destacat que en l'acord s'obre la porta a seguir negociant per recuperar les altres retribucions i drets que els treballadors públics van perdre durant els anys de crisi i d'exercicis de fortes exigències de consolidació fiscal.  Aquesta partida de 148 milions que s'ha tancat en l'acord d'aquest dijous està inclosa en el Fons de Contingència dels pressupostos de la Generalitat, ha explicat la consellera.  En l'acord també s'estableix el compromís de seguir la negociació per fixar un calendari precís pel retorn de les pagues extres dels exercicis 2013 i 2014, recuperar el Fons d'Acció Social dels funcionaris, el complement de productivitat, la recuperació de la retribució fins el 100% del sou en casos d'Incapacitat Temporal derivada de contingències comunes, les borses de treball i la recuperació de les ofertes noves d'ocupació pública.  Carles Villalante, representant de la UGT a la Mesa General de la Funció Pública, s'ha mostrat satisfet perquè ''s'engega el camí de la recuperació dels drets que s'han perdut'' durant la crisi. ''Ha estat complicat però finalment ha estat satisfactori'', ha reblat.  Villalante ha advertit, però, que aquest acord no és un ''punt i final sinó que es tracta d'un punt i seguit'' i per tant encara ''queden moltes coses'' per negociar i recuperar.  El representant de la UGT ha valorat positivament l'esforç que ha fet el Govern per tancar aquesta acord.  Meritxell Masó també ha valorat positivament l'esforç dels interlocutors sindicals en aquest llarg procés de negociació que finalment després de gairebé tres anys s'ha tancat amb un acord.  Xesús González ha subratllat la importància del preàmbul de l'acord on les parts signants, el Govern i els sindicats, reconeixen que s'ha d'obrir una negociació per recuperar els drets i les retribucions perdudes durant la crisi.  El preàmbul de l'acord indica que ''és voluntat de les dues parts donar compliment al mandat parlamentari i establir com a objectiu comú assolir el marc de condicions laborals dels empleats i les empleades de la Generalitat anteriors a l'any 2012'', any que es van començar a aplicar els ajustos pressupostaris en el primer govern d'Artur Mas.

Summary: El Govern i el sindicats tanquen un acord per la devolució de la paga del 2012 amb un cost de 148 milions per aquest any


Els portaveus dels grups municipals de CiU, PSC i Ciutadans a l'Ajuntament de Barcelona han demanat aquest divendres consens a l'hora de decidir una nova nomenclatura per la plaça Joan Carles I, després que ahir el govern municipal anunciés la seva intenció de recuperar el nom de 'Cinc d'Oros' per la cruïlla entre l'Avinguda Diagonal i Passeig de Gràcia. Al seu torn, Àngels Esteller, del Partit Popular, s'ha oposat al canvi i ha acusat l'alcaldessa, Ada Colau, de "competir amb els independentistes" en "desprestigiar la figura del Rei". Per part de CiU, Joaquim Forn ha desitjat que "la solució definitiva" tingui "el màxim consens dels grups polítics" i ha recordat que "de demandes ciutadanes n'hi ha hagut" amb diferents noms com plaça de la República Catalana o plaça del Llapis, i "estan sobre la taula" ja des de la ponència sobre el nomenclàtor en el passat mandat. "Nosaltres el que som contraris és a les decisions unilaterals sense tenir consens de tots els grups municipals", ha destacat Carina Mejías, de Ciutadans, que s'ha sumat a la petició de trobar un acord amb els veïns sobre el nom que s'hauria de posar, però no ha explicitat si el seu grup creu convenient treure el nom de Joan Carles I. "Si la majoria dels barcelonins decideixen que els carrers de Barcelona no han de tenir noms borbònics, nosaltres acceptarem les decisions democràtiques que es prenguin per consens", ha sentenciat. Jaume Collboni, del PSC, ha reivindicat que "el rei Joan Carles I, com a figura històrica vinculada a la consecució de la democràcia" ha de tenir "un lloc a la ciutat de Barcelona". En qualsevol cas, "això no és incompatible amb recuperar noms de tradició republicana o que expressin els valors republicans de la ciutat", segons Collboni. "Hi ha prou capacitat de construir consens i diàleg entre els grups perquè aquests temes no siguin polèmics cada vegada que es plantegen", ha afegit. D'altra banda, Esteller ha defensat mantenir el nom de la plaça Joan Carles I "per respectar el paper que va tenir el Rei" en la recuperació de la democràcia i ha expressat que l'alcaldessa de Barcelona actua amb "coronofòbia".

Summary: CiU, PSC i C's demanen consens a l'Ajuntament de Barcelona a l'hora de canviar el nom de la plaça Joan Carles I


La majoria del ple demana a l'executiu europeu que proposi aquest mecanisme per donar accés legal a la UE abans del març del 2019 ACN Brussel·les.-L'Eurocambra ha exigit a l'executiu europeu que impulsi la creació de visats humanitaris per a refugiats. La majoria del ple ha votat aquest dimarts a favor de crear aquest sistema per evitar que els estrangers que busquen protecció internacional arrisquin la seva vida per arribar a Europa. En la seva resolució els eurodiputats han demanat a la Comissió Europea que presenti una proposta legislativa abans del març del 2019 per establir vises humanitàries europees que donin accés al territori de la Unió Europea només per demanar l'estatus de refugiat. Segons la petició, els visats es donarien a les ambaixades i consolats dels estats membre a l'exterior i només servirien per entrar al país en qüestió. Amb aquesta resolució el Parlament Europeu també ha fet una queixa sobre les "insuficients vies legals" per entrar al bloc europeu com a refugiat i ha recordat que gairebé el 90% dels que aconsegueixen protecció internacional a la UE hi han arribat de manera irregular.

Summary: L'Eurocambra exigeix la creació de visats humanitaris per a refugiats


"La qüestió no és si és pactat o no és pactat, sinó que sigui efectiu". Així s'ha expressat aquest dimecres l'alcaldessa de Barcelona, Ada Colau, sobre el referèndum d'independència en declaracions a TV3, on ha remarcat que el seu espai polític està esperant a veure quina proposta fa el Govern "perquè el referèndum sigui un referèndum i no una altra cosa". En aquest sentit, ha remarcat que caldrà que interpel·li tothom, que obtingui el reconeixement internacional i també garantir la seguretat dels funcionaris. D'altra banda, Colau ha opinat que el president de la Generalitat, Carles Puigdemont, hauria de participar en la conferència de presidents del proper 17 de gener perquè, al seu parer, "s'ha d'anar a tots els espais de diàleg".

Summary: Colau sobre el referèndum: "La qüestió no és si és pactat o no és pactat, sinó que sigui efectiu"


Catalunya En Comú Podem presentarà una proposta de resolució al Parlament per "reforçar" la immersió lingüística a Catalunya com a "model cohesionador, integrador i de futur". La portaveu parlamentària de la formació, Susana Segovia, ha assegurat que és el resultat d'un consens i un treball conjunt entre institucions i famílies i que, per tant, és un model a "preservar i defensar". Així, els comuns han avisat que defensaran l'escola catalana quan es debati al proper ple, al que han advertit que tant PP com Cs presentaran iniciatives on "amb l'excusa del multilingüisme" el que fan és "qüestionar" el model català.  A la iniciativa, a més, CatECP també demanarà que s'insti la Generalitat a arribar a la inversió del 6% del PIB en educació perquè "la manca de recursos és el que genera segregació i no la llengua".

Summary: CatECP presentarà una proposta de resolució per "reforçar" la immersió lingüística com a "model cohesionador i de futur"


L'agressor sexual d'una jove menor d'edat la matinada del 4 al 5 de juliol a la zona barcelonina del Port Olímpic podria haver estat un pres de permís. Arran de la denúncia, els Mossos van iniciar una investigació que, entre d'altres extrems, va comportar un reconeixement fotogràfic de la víctima. Entre les fotografies la noia va veure el seu presumpte agressor, que va resultar ser un intern d'una presó catalana que gaudia d'un permís penitenciari, segons han confirmat fonts del Departament de Justícia. Es tracta d'un intern que compleix una pena de 9 anys i 6 mesos de presó per una violació i dos intents de violació, delictes que va cometre quan tenia 17 anys. Li queden 3 anys de condemna i des de fa un i mig gaudeix de permisos.  En concret, el pres, que ara té 24 anys, ha tingut 11 permisos, 3 de fins a 2 dies autoritzats per la presó i 8 més de fins a 6 dies autoritzats pel jutge de Vigilància Penitenciària. Durant l'últim d'aquests permisos hauria comès la presumpta agressió sexual. El pres va tornar al centre penitenciari després del permís, on segueix ingressat a l'espera de passar a disposició judicial. De moment se li han suspès les sortides culturals i terapèutiques i els permisos que pogués tenir. Des del Departament de Justícia es lamenten els fets presumptament comesos per l'intern, que havia seguit el programa per tractar agressors sexuals dissenyat per l'administració. Un programa que, segons les mateixes fonts, té un 96% d'èxit i un 4% de reincidència entre els presos que el segueixen. El programa consta de tres fases, una primera motivacional en què l'objectiu és que l'agressor reconegui el delicte; una segona d'intervenció on es treballa l'empatia cap a la víctima i una tercera on el pres ja comença a fer sortides de la presó, en el benentès que ja hagi complert la meitat de la condemna imposada per la justícia.

Summary: L'agressor sexual d'una menor al Port Olímpic podria haver estat un pres de permís


El primer secretari del PSC, Miquel Iceta, ha replicat les declaracions del president de la Generalitat, Carles Puigdemont, que ha demanat un tracte bilateral amb l'Estat perquè "Catalunya s'ho ha guanyat". El líder socialista veu amb bons ulls que el president vulgui un tracte directe amb l'Estat però li demana que no abandoni altres mecanismes multilaterals i que, per tant, rectifiqui i vagi a la conferència de presidents autonòmics. "No té dret a deixar els catalans sense veu ni representació", ha manifestat. Iceta també ha valorat el pacte del PNB i el PSE i ha remarcat que sempre que els dos partits han col·laborat "les coses han anat molt bé per a Euskadi". Durant l'acte d'homenatge a Ernest Lluch (que demà farà 16 anys que el va assassinar ETA) ha remarcat que era el "socialdemòcrata perfecte" i que era un home de "coratge, universalista i de fraternitat".

Summary: Iceta veu bé demanar un tracte directe amb l'Estat però insta Puigdemont a no renunciar als mecanismes multilaterals


Vox celebra aquest cap de setmana la seva tercera assemblea general a Madrid, batejada com a 'Vistalegre III' per l'emplaçament que l'acollirà, el Palau de Vistalegre de Madrid. La formació liderada per Santiago Abascal arriba a aquest conclave amb la incògnita sobre qui serà el cap de llista a les eleccions catalanes que s'albiren aquest mateix 2020. L'ara diputat al Congrés per Barcelona Ignacio Garriga és el millor situat per al repte: és la cara més coneguda del partit a Catalunya i un home de confiança d'Abascal, que el va nomenar portaveu adjunt de Vox al Congrés. No obstant això, la seva candidatura a la Generalitat encara no està tancada i hi ha veus al partit que confien que 'Vistalegre III' en sigui el desllorigador. En qualsevol cas, la formació és optimista de cara a aquests comicis després d'haver aconseguit un diputat a les eleccions espanyoles de la primavera i dos a les del 10 de novembre, en les quals Juan José Aizcorbe va esdevenir l'acompanyant de Garriga. Tot i que afirmen que no tenen enquestes internes, les que s'han publicat a diversos mitjans els asseguren l'entrada al Parlament amb una forquilla d'entre tres i deu diputats. Això voldria dir també que la nova legislatura seria la que tindria el Parlament més fragmentat de la història, amb almenys vuit forces polítiques. Vox encara les eleccions a Catalunya amb la voluntat de fer una campanya que vagi més enllà de la defensa de la unitat d'Espanya i que també posi sobre la taula els valors que defensa la formació, com el pin parental en l'educació o la seva oposició al dret a l'avortament i a la llei de memòria històrica. De fet, la clausura de 'Vistalegre III' amb la intervenció d'Abascal tindrà lloc just el dia de la dona, 8 de març. Ni a Catalunya ni a cap altre territori de l'Estat Vox no hi té una estructura autonòmica, sinó que s'organitza provincialment. A Barcelona, però, el partit travessa una etapa d'interinitat amb una gestora presidida per Joan Garriga. L'agrupació barcelonina està esperant que finalitzi 'Vistalegre III' per poder començar a normalitzar la seva situació i constituir un Comitè Executiu Provincial com a la resta de demarcacions.

Summary: Vox celebra aquest cap de setmana la seva assemblea general sense haver decidit encara el candidat a la Generalitat


La quarta edició de la mostra de curtmetratges de ficció i documentals en català VOC (Versió Original en Català), organitzada per Òmnium Cultural, ha arrencat aquest dijous al vespre al CineBaix de Sant Feliu de Llobregat. La Mostra programa dues sessions amb els finalistes d'aquesta edició, deu curtmetratges de ficció i quatre curtmetratges documentals que competiran pels diferents premis del certamen. En concret, es reparteixen quatre premis, del jurat i del públic al millor documental i del jurat i del públic al millor curt de ficció. Els premis del jurat estan dotats amb 4.000 euros cadascun, i els del públic amb 1.000. L'acte ha comptat amb la presència Marcel Mauri, vicepresident de l'entitat; Lídia Muñoz, alcaldessa de Sant Feliu; Roser Sebastià, membre de la junta d'Òmnium, i Marta Aguilar, creadora escènica i presentador de l'esdeveniment. Mauri ha aprofitat l'esdeveniment per reivindicar que la societat catalana no es pot "conformar" amb un 2% de cinema en català ni "només" amb un 1% del pressupost de cultura de la Generalitat destinat a aquest tipus de films. També ha fet de portaveu de les paraules que el president de l'entitat, Jordi Cuixart, ha fet arribar des de la presó de Lledoners: "Reivindiquem que el sector de l'audiovisual és estructura de país. No defugim la responsabilitat de promoure la producció de qualitat en català mentre demanem també que es destini el 2% del pressupost públic a cultura". Aguilar ha reivindicat el paper de la cultura al territori i ha defensat una mostra que "treballa i existeix per extirpar la intolerància". Sebastià, de la seva banda, ha convidat a entomar "l'eclosió digital" com un "repte" i no com un "problema" per a la llengua catalana. La mostra, que es veurà a més de 30 seus dels Països Catalans i d'Europa, comptarà amb dues sessions que intercalaran curts de ficció i documentals. Entre les peces, 'Hawaii' i 'Vaca', candidates a millor curtmetratge de ficció als Premis Goya; 'Savis de l'horta', un documental que ha rebut 18 nominacions i 9 premis, i 'Negre de Merda', provinent del DocsBarcelona.

Summary: Arrenca la quarta edició de la mostra de curtmetratges en català VOC


La Marea Blanca considera que la suspensió de la Llei d'Universalització de l'Assistència Sanitària acordada pel TC, després del recurs del govern espanyol, suposa una vulneració del dret a la salut en les persones excloses de la sanitat pública després del decret del 2012. Per aquest motiu, la plataforma demana al Departament de Salut que continuï garantint l'atenció sanitària pública i gratuïta sense exclusions a tota la ciutadania de Catalunya per evitar ''que mori ningú per haver-li  negat l'assistència deguda i possible a la que té dret com a ésser humà''. Per la plataforma, aquest fet podria suposar ''genocidi per omissió'' i insta Salut a desobeir.  Segons la Marea Blanca, la mortalitat entre les persones en situació administrativa irregular s'ha incrementat des de l'entrada en vigor del decret.  Per la plataforma, la decisió del TC suposa donar el vistiplau a una realitat ''incontestable'' i alerten que algunes decisions polítiques judicials posen ''en risc'' la salut pública, un dret social col·lectiu que també és vulnerat per lleis com el reial decret del 2012.  En un comunicat, la Marea Blanca demana als professionals sanitaris que, en funció del seu deure d'atenció i del dret a l'objecció de consciència, atenguin totes les persones en situació irregular. En aquest sentit, demanen als professionals d'admissió dels centres sanitaris que facilitin l'accés als serveis i no posin barreres administratives ni obliguin al pagament il·legal per a l'assistència.

Summary: La Marea Blanca demana a Salut continuar garantint l'atenció sanitària sense exclusions malgrat la suspensió de la llei


La Garrotxa començarà el mes vinent una prova pilot per saber quin és el millor sistema de recollida de residus i el que s'ajusta millor a les necessitats dels seus habitants. Es farà durant mig any a quatre barris concrets de la Vall d'en Bas, Sant Joan les Fonts, Argelaguer i Santa Pau, i es demana la participació voluntària i el compromís dels veïns per aconseguir uns resultats "reals" que a finals d'any s'hauran d'avaluar. Entre els aspectes que es tindran en compte hi ha el grau de compliment en la separació de residus o la despesa real de portar-ho a la pràctica. Els quatre models escollits són el porta a porta, la recollida amb bosses personalitzades que permetran identificar cada llar i dos tipus de contenidors que s'obriran amb targeta i on els ciutadans també tiraran bosses personalitzades. La necessitat de buscar un sistema alternatiu a l'actual, que es ve aplicant des del 2007, va sorgir del consell d'alcaldes i la seva implantació s'ha fet des del SIGMA amb el suport econòmic de l'Agència de Residus de Catalunya i Ecoembes. És una experiència pionera a Catalunya.

Summary: Prova pilot a quatre pobles de la Garrotxa per avaluar diferents models de recollida de residus durant mig any


El president de la Generalitat, Carles Puigdemont, està molest per l'actitud del PP i del govern espanyol amb Catalunya a l'hora d'encarar la negociació del sistema de finançament autonòmic. I així ho ha demostrat a Twitter amb una piulada aquest dilluns. Després de veure com des de l'executiu de l'Estat es fan crides per implicar Catalunya en aquesta negociació, i de veure com alguns 'barons' del PP aixequen la veu per reclamar que els catalans no puguin tenir més opcions que la resta d'autonomies en aquest camp, el president de la Generalitat ha escrit a la xarxa que "tant li fa si liderem o no el sistema de finançament: les prevencions contra Catalunya sempre són les mateixes". Puigdemont, a més, adjunta dos articles del diari La Vanguardia on posa de manifest les opinions que llencen al respecte el govern espanyol i els líders autonòmics del PP.

Summary: Puigdemont arremet contra el PP pel finançament: "Les prevencions contra Catalunya sempre són les mateixes"


Els caps d'estat i de govern de la Unió Europea han acordat crear un fons de reconstrucció vinculat al pressupost plurianual de la Unió Europea per rellançar l'economia després de la crisi causada per la covid-19. En la cimera per videoconferència, els líders dels 27 han ratificat la proposta de l'Eurogrup de crear un fons per finançar la recuperació econòmica, però no han fet cap progrés per decidir ni la dimensió, ni el finançament ni si els diners es vehicularan a través de préstecs, com volen els estats del nord, o de transferències, com volen els del sud. En la trobada, els líders europeus han encomanat a la Comissió que presenti una proposta "concreta" sobre com ha de ser el fons i quin vincle ha de tenir amb el pressupost europeu.

Summary: Els líders europeus acorden crear un fons de reconstrucció vinculat al pressupost de la UE per rellançar l'economia


L’entitat Ecologistes en Acció ha reclamat la intervenció de la Generalitat de Catalunya i del Ministeri de Medi Ambient, Agricultura i Pesca per trobar una solució a la crisi del peix blau, que ha portat a la mobilització dels pescadors de Tarragona, Cambrils i l’Ametlla de Mar aquesta setmana. Davant un escenari que consideren “poc clar”, l’entitat proposa el desenvolupament d’un Pla de Gestió pesquer de la sardina i el seitó amb quatre eixos que contemplin la recerca sobre l’estat de les poblacions de les espècies i les causes de la regressió; l’establiment de mesures de regulació de l’activitat; la dotació de recursos humans i tècnics per al compliment de la normativa europea i la divulgació de la problemàtica i difusió social de la tasca dels pescadors. Ecologistes en Acció també reclama que el Fons Europeu Marítim i de Pesca (FEMP) ha de servir per assolir una gestió sostenible del mar. Segons Ecologistes en Acció, factors independents a la política pesquera perjudiquen les poblacions de peixos i el conjunt dels ecosistemes del Mediterrani. En aquesta línia, l’entitat enumera el canvi climàtic, la reducció dels cabals ecològics dels rius de forma destacada l’Ebre o la contaminació marina com a causes. A més, assenyalen que segons les dades oficials, el 93% dels caladors pesquers del Mediterrani estan sobreexplotats i que l’administració no fa complir la normativa al sector. El pla de gestió proposat es basa, d’una banda, en la recerca sobre l’estat de les poblacions de les dues espècies i les causes de la seva regressió. El segon punt insta a l’establiment de mesures de regulació de l’activitat que permetin implementar una gestió que garanteixi el Rendiment Màxim Sostenible (RMS) tan aviat com es pugui i no més tard de 2020, com així ho exigeix la Política Pesquera Comuna (PPC), i la conservació i millora dels ecosistemes marins, mitjançant un procés participatiu on l’administració, la comunitat científica, el sector pesquer i la societat civil participen activament i de forma coordinada. Finalment, contempla la dotació dels recursos humans i tècnics per al compliment estricte de la normativa europea i la divulgació de la problemàtica i valorització social de la tasca dels pescadors i el valor de la pesca de proximitat i de baix impacte ambiental. L’organització recorda que l’objectiu és que la pesca sigui sostenible econòmicament i ambiental. Per tant, que a curt termini el mar tingui suficient “salut ambiental” i les poblacions de peixos siguin viables com per què el rendiment de la pesca, correctament gestionada, sigui suficient i deixi de necessitar subvencions per al seu manteniment. Ecologistes en Acció també recorda en un comunicat fet públic aquest dissabte que hi ha el Fons Europeu Marítim i de pesca, “renovat i a punt de sortir”, per assolir una gestió sostenible del mar. Per tot plegat, reclama a les administracions el suport decidit a un projecte que englobi a tots els actors: sector públic, professionals de la pesca, científics i organitzacions socials conservacionistes.

Summary: Ecologistes en Acció reclama l’actuació de la Generalitat i del govern espanyol per solucionar la crisi del peix blau


L'exdirector general dels Mossos d'Esquadra Albert Batlle ha assegurat aquest dimecres davant del Tribunal Suprem que va dimitir del  càrrec  el juliol del 2017,  després del nomenament com a conseller d'Interior de Joaquim Forn per "incomoditat" davant de "l'evolució" dels esdeveniments polítics que es preveien pels següents mesos, ja que  el referèndum de l'1-O ja s'havia convocat unilateralment. No obstant això, ha assegurat que els Mossos sempre havien complert la llei i les resolucions judicials, preveia que ho seguirien fent i ha refermat que el major del cos, Josep Lluís Trapero, era "molt gelós" de les seves competències en la direcció d'operatius policials i de compliment de les ordres judicials, i no hauria permès cap ingerència política. En la seva declaració com a testimoni, Batlle, que serà candidat del  PSC a l'Ajuntament de Barcelona, ha explicat que va presentar la dimissió tres dies després del nomenament de Forn per diversos motius "polítics, personals i familiars", però ho ha desvinculat dels suposats motius de l'exconseller Jordi Jané per deixar el càrrec. En fer-ho, va presentar una carta de dimissió al nou conseller on li  deia que la policia catalana "seguiria complint la legalitat vigent i les disposicions de la judicatura i de la fiscalia". En una breu reunió amb Forn, amb qui es coneixia des de l'època de tots dos a l'Ajuntament de Barcelona, Batlle ha  dit que no van parlar gaire del  cessament ni de l'1-O i tampoc van fer  traspàs de poders. Segons Batlle, que havia estat nomenat pel conseller Ramon Espadaler, d'Unió, el 2014, el nou responsable d'Interior "tenia el perfecte dret a escollir el seu equip". Per acomiadar-se, també va penjar un comunicat a la intranet dels Mossos, agraint la seva feina i mostrant el seu convenciment que continuarien "exercint el servei a la ciutadania i la seguretat pública". També ha recordat que públicament sempre va dir que els Mossos "es devien al compliment de la llei i el servei a la ciutadania". En tot cas, ha dit que no se "sentia còmode personalment sobre com podien evolucionar les coses", i també hi havia certa "incomoditat" per part de la CUP, que donava suport al Govern de Puigdemont, i li havia demanat  la dimissió per algunes actuacions d'ordre públic. Preguntat per la fiscalia, ha assegurat que la incomoditat era seva amb l'evolució política, no pas per l'actitud  del cos policial. Sobre la seva relació amb Jané, ha explicat que  parlaven de qüestions polítiques, però no parlava amb altres consellers ni participava a les reunions del Consell de Govern. Sí que ha admès que li havia traslladat en alguna ocasió la seva "inquietud" per la situació política, cosa que Jané "compartia", ha dit Batlle. Després de dimitir com a conseller, Jané va retornar a la seva plaça de funcionari al propi departament, ha recordat Batlle. Preguntat per la intervenció política en matèria d'operatius policials, Batlle  ha assegurat que sempre va ser "molt respectuós" amb les decisions professionals. Segons ell, la responsabilitat del director general era avaluar les actuacions policials a posteriori, i, com a màxim, donar la seva opinió prèviament o mentre estaven reunits al centre de coordinació operativa en cas d'operatiu policial ampli, tot i que la veu cantant era dels policies. En el cas de compliment d'ordres judicials o de fiscalia, ha assegurat que no hi havia cap dilació o intervenció seva. L'única decisió que  necessitava la seva autorització era la de l'ús  de projectils de foam en manifestacions violentes, per les seves possibles conseqüències polítiques. De fet, ha assegurat que mai es va produir una intervenció política en els operatius policials, perquè hi havia "plena sintonia" amb la prefectura  del cos. A més, Trapero era "molt gelós" de les seves competències quan actuava com a policia judicial i no hauria  acceptat cap ingerència externa al propi cos. Preguntat per  l'advocat de Forn, Xavier Melero, sobre  les seves funcions com a director, Batlle ha explicat que l'àrea de mediació depenia directament d'ell i que ell era el responsable de demanar i aprovar  els recursos econòmics necessaris per a les hores extres o els dispositius  especials. També ha explicat que ell va aprovar la petició d'armes llargues per al dispositiu antiterrorista, sempre  amb el coneixement del Ministeri de l'Interior, que va aprovar la petició parcialment el 2016. Sobre la junta de seguretat del juliol del 2017, pocs dies abans de dimitir, ha recordat que hi van acudir els màxims responsables policials a Catalunya de Mossos, Policia Nacional i Guàrdia Civil. També ha recordat que després de la seva dimissió ni el nou conseller ni el nou director general, Pere Soler, van canviar l'estructura  de comandament dels Mossos. Per últim, ha assegurat que ell rebia informes de la Comissaria General d'Informació sobre anàlisis de riscos de les mobilitzacions independentistes de l'ANC i Òmnium i mai es va produir cap incident, tot i les complicacions logístiques de les massives manifestacions.

Summary: Batlle diu al Suprem que va dimitir de director dels Mossos per "incomoditat" amb "l'evolució" política


Luz Casal és la nova confirmació del Festival Sons del Món. La cantant se suma a les ja anunciades actuacions de Boney M, Texas i Oques Grasses a la Ciutadella de Roses i actuarà al certamen el 6 de juliol, en el seu cas a l’escenari del festival a Castelló d’Empúries. Aquest espai te un aforament limitat de 900 espectadors, motiu pel qual Luz Casal presentarà el seu espectacle en un format inèdit i adaptat per l’ocasió, segons ha avançat el festival. L’acompanyarà la seva formació habitual, amb la qual presentarà les cançons del seu darrer disc, ‘Que corra el aire’, i també els grans èxits de la seva carrera. Les entrades per aquest concert es posen a la venda aquest dimarts al matí. Pel què fa a la resta del cartell, el festival farà públics la resta de concerts de gran format de l'edició d'enguany la setmana vinent. L’actuació a Sons del Món no serà l’única de la cantant en festivals empordanesos aquest estiu. El 6 d’agost, exactament un mes després del seu concert a Castelló d’Empúries, Casal actuarà al Festival de la Porta Ferrada.

Summary: Luz Casal actuarà al Festival Sons del Món el 6 de juliol


L'alcaldessa de Barcelona, Ada Colau, ha anunciat aquest dijous un "reforç" de l'equip negociador del conveni de metro amb les incorporacions del gerent municipal, Jordi Martí, i del coordinador general de Serveis de l'Àrea Metropolitana de Barcelona, Eduard Saurina. Aquest equip està liderat ara mateix pel conseller delegat de TMB, Enric Cañas. Ara bé, Colau ha advertit que s'ha arribat "al límit pressupostari i legal" pel que fa a les propostes, de forma que només ha contemplat fer un "canvi de peces". "Si efectivament les discrepàncies són ínfimes, ha de ser possible que puguem revisar com es distribueixen aquestes peces i que trobem una solució", ha opinat en roda de premsa acompanyada per la regidora de Mobilitat i presidenta de TMB, Mercedes Vidal. Colau ha valorat que el comitè d'empresa admetés que les discrepàncies per arribar a un acord sobre el conveni no eren molt importants. Després d'aquestes declaracions i de les peticions d'alguns actors de la ciutat com la FAVB o el síndic de greuges, l'alcaldessa ha garantit que per l'Ajuntament "no serà", però alhora ha recordat que TMB ha arribat a uns "límits legals i pressupostaris" a l'hora de fer propostes. La solució, al seu parer, passa per "moure peces dins d'aquests límits". I si això també ajuda, Colau ha anunciat la incorporació de dues persones a l'equip negociador, una de l'Ajuntament i una altra de l'Àrea Metropolitana, "implicant de forma directa les dues administracions". L'objectiu, ha continuat, és que com a mínim el comitè acabi traslladant a votació dels treballadors una proposta.  Pel que fa a les peticions del comitè, Colau ha reivindicat la sensibilitat social del seu govern. "Algú pot pensar que un govern com el nostre, amb la trajectòria que tenim, no sigui sensible a la conciliació o les millores de les condicions laborals?", ha preguntat l'alcaldessa, que ha opinat que precisament això "explica que hi hagi màxima exigència i expectativa", i fa que s'estiguin plantejant demandes "que no s'havien demanat a altres governs". "Això fins a cert punt és comprensible, però també ha de ser-ho que, siguem qui som i amb la sensibilitat que hem demostrat, quan diem que hi ha límits ho diem seriosament", ha afegit. Colau, que ha rebutjat que TMB estigui forçant un laude forçós, ha insistit que creu que la solució "està sobre la taula, a tocar", i que només cal continuar negociant.

Summary: Colau incorpora el gerent municipal a la negociació del metro però avisa que s'ha arribat "al límit" en les propostes


El portaveu d'En Comú Podem, Xavier Domènech, ha assegurat des de Sant Boi de Llobregat (Baix Llobregat) que Catalunya sempre ha avançat quan els catalans "han pres el futur amb les seves mans" i que actualment això no sembla possible perquè el país està atrapat "en fulls de ruta que semblen debats d'acrònims".  Durant l'acte que els comuns han organitzat aquest 11 de Setembre en commemoració de la Diada del 1976 a Sant Boi de Llobregat, la primera legalitzada després de la mort de Franco, Domènech també ha volgut deixar clar que "la lluita per la llibertat del poble de Catalunya és la lluita de tots els pobles de la resta de l'Estat" i que, per això, només l'assolirà des de la fraternitat. "La llibertat i la igualtat només es construeixen i es fan possibles des de la fraternitat", ha afegit. Per últim, ha apuntat que tot i que els catalans no poden esperar més per decidir el seu futur, ho han de fer "sense xocar i construir murs" amb "la resta de territoris d'aquesta pell de brau"

Summary: Domènech diu que Catalunya "està atrapada en fulls de ruta" i que "només assolirà la llibertat des de la fraternitat"


El cineasta Ventura Pons inaugura aquest divendres a la nit l'antic cinema Las Vegas 18 anys després del seu tancament amb la projecció del film 'Miss Dalí', que repassa la vida del geni empordanès a través dels ulls de la seva germana Anna Maria. Pons ha assegurat que avui és un dia "molt important" per a la ciutat i que espera que l'equipament atregui gent d'arreu. L'alcaldessa, Marta Felip, ha dit que preveuen que l'espai es converteixi en un pol de "dinamització" de la ciutat i la comarca. El cinema, que reobrirà completament a partir del 20 d'abril, projectarà pel·lícules en català i en versió original subtitulada i comptarà amb quatre sales amb capacitat per a prop de 800 persones. L'Ajuntament ja treballa en l'adquisició de l'espai, que el cineasta ha llogat per cinc anys, amb l'objectiu que Pons el gestioni.

Summary: Ventura Pons reobre l'antic cinema Las Vegas de Figueres 18 anys després del tancament amb la projecció de 'Miss Dalí'